TERMS OF REFERENCE (ToR)
Konsultant/konsultantski tim za izradu i provođenje programa obuke „Zdravlje u lokalnim zajednicama“ za vijećnike i donosioce odluka u jedinicama lokalne samouprave

1. Pozadina
Savez općina i gradova Federacije Bosne i Hercegovine (SOG FBiH), u partnerstvu sa Association Institute for Population and Development (IPD), implementira projekat „Doprinos organizacija civilnog društva strateškom planiranju zdravstvene zaštite u Bosni i Hercegovini u skladu sa EU standardima“, koji finansira Evropska unija.
Cilj projekta je unapređenje procesa strateškog planiranja zdravstvene zaštite na lokalnom nivou kroz jačanje kapaciteta jedinica lokalne samouprave, organizacija civilnog društva i drugih relevantnih aktera za planiranje i donošenje odluka zasnovanih na dokazima i zdravstvenim pokazateljima.
U okviru projekta razvijeni su zdravstveni profili jedinica lokalne samouprave i izrađene preporuke za unapređenje lokalnih politika u oblasti zdravlja. Kao nastavak ovih aktivnosti planirano je razviti standardizovani program obuke za vijećnike i donosioce odluka kako bi se unaprijedilo razumijevanje njihove uloge u promociji zdravlja, prevenciji bolesti i integrisanju zdravstvenih aspekata u lokalne razvojne politike.
Program obuke će biti realizovan u sljedećim projektnim jedinicama lokalne samouprave:
· Općina Stari Grad Sarajevo 
· Grad Mostar 
· Grad Goražde 
· Općina Travnik 
· Općina Tomislavgrad 
· Brčko distrikt Bosne i Hercegovine 

2. Svrha angažmana
Svrha angažmana je izbor konsultanta ili konsultantskog tima koji će razviti standardizovani program obuke „Zdravlje u lokalnim zajednicama“, pripremiti prateće edukativne materijale i provesti obuke za vijećnike i donosioce odluka u jedinicama lokalne samouprave uključenim u projekat.
Razvijeni program treba predstavljati održiv edukativni alat koji će Savez općina i gradova Federacije Bosne i Hercegovine moći koristiti i nakon završetka projekta za provođenje budućih edukacija.

3. Opis poslova
Od odabranog konsultanta/konsultantskog tima očekuje se da:
· izvrši pregled relevantne projektne dokumentacije, zdravstvenih profila jedinica lokalne samouprave, analiza, strateških dokumenata i važećih propisa iz oblasti javnog zdravstva i lokalne samouprave; 
· razvije program obuke „Zdravlje u lokalnim zajednicama“, uključujući metodologiju rada, ishode učenja i detaljan plan realizacije; 
· pripremi prezentacije, priručnik za učesnike, radne materijale i druge edukativne sadržaje potrebne za provođenje obuke; 
· izradi edukativnu brošuru namijenjenu vijećnicima i donosiocima odluka o ulozi jedinica lokalne samouprave u unapređenju zdravlja stanovništva; 
· provede ukupno šest (6) jednodnevnih obuka u projektnim jedinicama lokalne samouprave; 
· izvrši doradu materijala u skladu sa komentarima naručioca i osigura najmanje dvije revizije prije finalizacije; 
· pripremi završni izvještaj sa pregledom realizovanih aktivnosti i preporukama za dalju primjenu programa. 

4. Okvirni sadržaj programa obuke
Program obuke treba biti zasnovan na principima promocije zdravlja, prevencije bolesti, konceptu „Zdravlje u svim politikama“ (Health in All Policies – HiAP), socijalnim determinantama zdravlja i strateškom planiranju razvoja lokalnih zajednica.
Program treba obuhvatiti najmanje sljedeće tematske cjeline:
Modul 1. Zdravlje kao pitanje lokalnog razvoja
· značaj zdravlja za društveni i ekonomski razvoj; 
· nadležnosti jedinica lokalne samouprave u oblasti zdravlja; 
· uloga vijećnika u kreiranju zdravijih lokalnih zajednica. 
Modul 2. Osnovni koncepti javnog zdravstva
· promocija zdravlja; 
· prevencija bolesti; 
· socijalne determinante zdravlja; 
· jednakost u zdravlju; 
· faktori rizika i zaštitni faktori. 
Modul 3. Zdravlje u svim politikama (Health in All Policies – HiAP)
· međusektorska saradnja; 
· uključivanje zdravstvene perspektive u lokalne razvojne politike; 
· uloga različitih sektora u unapređenju zdravlja stanovništva. 
Modul 4. Korištenje zdravstvenih podataka u donošenju odluka
· zdravstveni profili lokalnih zajednica; 
· analiza ključnih pokazatelja; 
· identifikacija prioriteta; 
· donošenje odluka zasnovanih na dokazima. 
Modul 5. Od zdravstvenog profila do lokalnih prioriteta
· analiza problema; 
· određivanje prioriteta; 
· definisanje ciljeva; 
· planiranje aktivnosti; 
· indikatori uspješnosti; 
· praćenje rezultata. 
Modul 6. Primjeri dobre prakse
· uspješni modeli lokalnih intervencija; 
· finansiranje lokalnih aktivnosti; 
· održivost i partnerstva; 
· izrada lokalnih prijedloga aktivnosti. 
Program obuke treba biti razvijen kao standardizovani edukativni paket koji omogućava njegovu ponovnu primjenu i prilagođavanje za potrebe drugih jedinica lokalne samouprave u Bosni i Hercegovini.

5. Očekivani rezultati (Deliverables)
Od konsultanta/konsultantskog tima očekuje se da dostavi:
· metodologiju rada i plan realizacije angažmana; 
· detaljan program obuke sa satnicom; 
· priručnik za učesnike; 
· PowerPoint prezentacije; 
· edukativnu brošuru namijenjenu vijećnicima i donosiocima odluka; 
· radne materijale za učesnike; 
· evaluacione obrasce za učesnike; 
· realizovanih šest jednodnevnih obuka; 
· završni izvještaj sa preporukama za unapređenje i dalju primjenu programa. 
Svi materijali dostavljaju se u elektronskom formatu koji omogućava njihovo dalje korištenje i uređivanje.

6. Period angažmana
Angažman će biti realizovan u periodu definisanom ugovorom i u skladu sa planom implementacije projekta.
Detaljan raspored aktivnosti biće usaglašen između konsultanta i naručioca.

7. Izvještavanje i koordinacija
Konsultant će raditi u neposrednoj saradnji sa Savezom općina i gradova Federacije Bosne i Hercegovine i Association Institute for Population and Development (IPD).
Svi radni materijali podliježu odobravanju od strane naručioca prije njihove konačne upotrebe.
Konsultant je dužan postupiti po komentarima naručioca i izvršiti potrebne korekcije u okviru ugovorenog angažmana.

8. Kvalifikacije
Od konsultanta ili konsultantskog tima očekuje se:
· završen univerzitetski studij iz oblasti javnog zdravstva, medicine, zdravstvenog menadžmenta, javne uprave, društvenih nauka ili druge relevantne oblasti; 
· najmanje sedam (7) godina profesionalnog iskustva u oblastima relevantnim za predmet angažmana; 
· iskustvo u razvoju edukativnih programa i materijala; 
· iskustvo u provođenju edukacija za odrasle; 
· iskustvo u oblasti javnog zdravstva i lokalne samouprave; 
· izražene komunikacijske, prezentacijske i facilitatorske vještine. 
Prednost predstavlja iskustvo na projektima finansiranim od strane Evropske unije ili drugih međunarodnih donatora.

9. Vlasništvo nad rezultatima angažmana
Svi materijali, edukativni sadržaji i drugi proizvodi izrađeni u okviru ovog angažmana postaju vlasništvo Saveza općina i gradova Federacije Bosne i Hercegovine i Association Institute for Population and Development (IPD).
Konsultant nema pravo koristiti, objavljivati niti distribuirati izrađene materijale u druge svrhe bez prethodne pisane saglasnosti naručioca.

